Stórmót í skák í aldarminningu Ottós A Árnasonar Aldarminningarmót í skák verður haldið í Ólafsvík laugardaginn 15. nóvember nk. í félagsheimilinu Klifi í Ólafsvík . Mótið hefst klukkan 13 og er búist við að um 60 - 80 manns taki þátt í því . Mótið er sem fyrr haldið til minningar um Ottó A. Árnason , stofnanda og formann Skákfélags Ólafsvíkur til fjölda ára . Ottó hefði orðið 100 ára þann 4. nóvember sl. hefði hann lifað . Skákfélag Snæfellbæjar hefur staðið fyrir mótinu sl. sex ár og hefur það verið afar vinsælt meðal skákmanna þar sem sterkustu skákmenn landsins að meðtöldum stórmeisturum hafa iðulega mætt . Gunnar Gunnarsson er gjaldkeri skákfélagsins . Hann segir í samtali við Skessuhorn að undirbúningur að mótshaldinu hafi gengið vel . Sá undirbúningur felst meðal annars í því að afla styrktaraðila , skipuleggja ferð vestur og ýmislegt fleira . “ Meðal þeirra sem koma til okkar eru flestir af fremstu skákmönnum landsins . Þá er sterkur kjarni gamalla KR inga sem alltaf kemur , en alls mæta 30 - 35 manns af höfuðborgarsvæðinu auk okkar heimamanna og annarra , ” sagði Gunnar . Fyrirkomulag mótsins verður þannig að tefldar eru átta umferðir eftir Monradkerfi . Fjórar skákir eru í 7 mínútur og fjórar í 20 mínútur . Skákfélagið býður upp á fríar veitingar , kaffi og meðlæti milli skáka og veisluhlaðborð að móti loknu . Þá býður félagið fría rútuferð frá BSÍ í Reykjavík þaðan sem lagt er af stað klukkan 10 . Verðlaun eru veitt bæði fyrir heildarárangur , stigahæstu heimamenn og í unglingaflokki . “ Við hvetjum alla skákáhugamenn til þess að mæta á mótið og vonumst til þess að sjá sem flesta . Undanfarin ár hafa þáttakendur verið á milli 60 til 80 manns en til okkar er öllum frjálst að koma og fylgjast með spennandi móti , ” segir Gunnar . Skráning á mótið óskast send á netfangið roggi@fmis.is eða hringja í síma 840-3724 .